**Λιβαδειά, 28/06/2018**

Αξιότιμε κ. Δήμαρχε

Αξιότιμοι εκπρόσωποι της γερμανικής αποστολής,

Αγαπητέ εκπρόσωπε της Υ.Α. του ΟΗΕ

Κυρίες και κύριοι,

Με ιδιαίτερη χαρά σας καλωσορίζω στην πόλη μας, στην Λιβαδειά, την πόλη των νερών.

Επιτρέψτε μου πριν ξεκινήσουμε την συζήτηση σχετικά με το προσφυγικό, να σας αναφέρω εν συντομία κάποια γεωγραφικά και ιστορικά στοιχεία για την πόλη και τον Δήμο που επισκεφτήκατε.

Η Λιβαδειά είναι πρωτεύουσα του νομού Βοιωτίας και έδρα του Καλλικρατικού Δήμου Λεβαδέων με πληθυσμό 25.000 κατοίκων και αποτελεί το διοικητικό και εμπορικό κέντρο της ευρύτερης περιοχής, ενώ ο διευρυμένος Καλλικρατικός Δήμος έχει πληθυσμό 33.000 κατοίκους.

Γεωγραφικά εκτείνεται από τις οροσειρές του Ελικώνα (του βουνού των Μουσών) και του Παρνασσού, ως την πεδιάδα της Κωπαΐδας και τον Κορινθιακό Κόλπο. Η εγγύτητα του Δήμου με την Αθήνα τον καθιστά ιδανικό τουριστικό προορισμό και προσφέρει πολλές δυνατότητες για εκδρομές και δραστηριότητες στην ευρύτερη περιοχή .

Οι Δελφοί, η Μονή του Οσίου Λουκά, μνημεία παγκόσμιας πολιτιστικής κληρονομιάς της UNESCO, καθώς και ο Παρνασσός με το χιονοδρομικό κέντρο, την Αράχοβα και τις παραλίες του Κορινθιακού κόλπου αποτελούν συγκριτικά πλεονεκτήματα της περιοχής μας.

Η πόλη της Λιβαδειάς έχει μακραίωνη ιστορία από την νεολιθική εποχή μέχρι σήμερα. Στη νεολιθική εποχή με τους οικισμούς στην λίμνη της Κωπαίδας, στην αρχαιότητα με μνημεία και επιγραφές από τον 4ο π.Χ. αιώνα ως τον 3ο μ.Χ αιώνα και με το σημαντικό Μαντείου του Τροφωνίου στην περιοχή της Έρκυνας. Σπουδαία είναι επίσης η μεταβυζαντινή ιστορία της, όπου υπήρξε στρατιωτική βάση των Καταλανών, με το κάστρο του Δουκάτου που σώζεται ως σήμερα.

Στην Οθωμανική περίοδο η πόλη της Λιβαδειάς διατήρησε τον ρόλο της ως οικονομικό κέντρο της περιοχής, αλλά και αντίστασης κατά των Οθωμανών.

Μετά την ίδρυση του νεοελληνικού κράτους υπήρξε μία από τις 4 πόλεις μαζί με τον Πειραιά, την Πάτρα και την Ερμούπολη, που έπαιξαν σημαντικό ρόλο στην εκβιομηχάνιση της χώρας με την υδροκίνηση.

Στην περίοδο του Β’ Παγκοσμίου πολέμου η περιοχή μας αντιστάθηκε στις δυνάμεις του Άξονα, πληρώνοντας βαρύ τίμημα σε ανθρώπινες ζωές και υλικές ζημιές. Από το μαρτυρικό Δίστομο μέχρι τον Καρακόλιθο, την Δαύλεια, το Ζερίκι, το Κυριάκι και το Καλάμι, το οποίο καταστράφηκε ολοσχερώς και από τότε δεν κατοικήθηκε ποτέ ξανά.

Στη πόλη μας με την προσφυγική κρίση της Μικρασιατικής καταστροφής εγκαταστάθηκαν πολλοί πρόσφυγες οι οποίοι εντάχθηκαν και πρόσφεραν στην κοινωνική, οικονομική και πολιτιστική ανάπτυξη της πόλης.

Σας καλωσορίζουμε λοιπόν αγαπητοί επισκέπτες στην πόλη μας.

Κυρίες και Κύριοι,

Σύμφωνα με την ετήσια έκθεση του Ο.Η.Ε. 68,5 εκατομμύρια άνθρωποι εκτοπίστηκαν έως το 2017. Από αυτούς οι 25,4 εκατομμύρια εκτοπίστηκαν λόγω πολεμικών συρράξεων και διώξεων. Δηλαδή, 44.500 άνθρωποι εκτοπίζονται καθημερινά ή ανά 2 δευτερόλεπτα εκτοπίζεται ένας άνθρωπος στο πλανήτη μας.

Το προσφυγικό/μεταναστευτικό δεν είναι ένα φαινόμενο που αφορά μόνο τις χώρες προέλευσης και διέλευσης όλων αυτών των ανθρώπων.

Απαιτούνται κοινές πρωτοβουλίες και λύσεις. Όχι μονομερείς συζητήσεις, συντηρητικές και μισαλλόδοξες νοοτροπίες κάποιων κυβερνήσεων.

Στις Η.Π.Α, η πολιτική Τράμπ, έφτασε στο σημείο να χωρίζει παιδάκια και βρέφη από γονείς, στο όνομα της πάταξης της «παράνομης μετανάστευσης», προτείνοντας την δημιουργία στρατοπέδων εγκλεισμού ανηλίκων

Μπορεί άραγε ένας άνθρωπος να είναι παράνομος;

Μπορεί άραγε μια οικογένεια να διαμελίζεται ;

Στην Ευρώπη οι χώρες του Visegrand αρνούνται να αναλάβουν ευθύνη στην διαχείριση του προσφυγικού. Στην Γερμανία, η καγκελάριος Μέρκελ πιέζεται για αλλαγή πολιτικής από τους κυβερνητικούς εταίρους.

Από ότι διαφαίνεται υπάρχει μια συντηρητική στροφή στην παγκόσμια κοινότητα, η οποία δείχνει το σκληρό της πρόσωπο και γυρνά την πλάτη μπροστά στα πραγματικά αίτια της προσφυγιάς και της μετανάστευσης που είναι οι πόλεμοι, οι τεράστιες κοινωνικές ανισότητες, η εξαθλίωση και οι δραματικές περιβαλλοντικές αλλαγές. Δυστυχώς μετατρέπει από θύματα σε θύτες τους κατατρεγμένους αυτούς ανθρώπους που ζητούν ασφαλές άσυλο σε κάποια άλλη γωνιά της γης.

Είμαστε αντίθετοι σε τέτοιες λογικές και αγωνιζόμαστε παρά το δύσκολο διεθνές περιβάλλον να εφαρμόζονται οι διαχρονικές αρχές της σύμβασης της Γενεύης σε ένα πλαίσιο διεθνούς δικαίου για τα ανθρώπινα δικαιώματα.

Πρέπει μαζί όλοι οι λαοί να αγωνιζόμαστε για την αξία της ανθρώπινης ζωής, για τις αξίες της αλληλεγγύης, της αλληλοβοήθειας, τις μεγάλες ανθρωπιστικές μας αξίες.

Από το 2015, ο ελληνικός λαός υποδέχτηκε τους πρόσφυγες με την παραδοσιακή του φιλοξενία, γενναιοδωρία, αξιοπρέπεια, παρά την οικονομική κρίση την οποία βίωνε. Δεν είναι λίγα τα παραδείγματα ελληνικών οικογενειών που παρείχαν τροφή και στέγη στους πρόσφυγες.

Κυρίες και Κύριοι,

Ο Δήμος Λεβαδέων κλήθηκε επίσης να συμμετάσχει στην διαχείριση του προσφυγικού πληθυσμού και να προσφέρει ανθρωπιστική βοήθεια.

Από το τέλος του 2016, με τη συμβολή του πρώην υπουργού Μεταναστευτικής Πολιτικής, κ. Γιάννη Μουζάλα και σε στενή συνεργασία με την Ύπατη Αρμοστεία του ΟΗΕ για τους Πρόσφυγες στην Ελλάδα, υλοποιούμε το πρόγραμμα «EΣTIA – Στήριξη έκτακτης ανάγκης για την ένταξη και τη στέγαση».

Η υλοποίηση του προγράμματος δεν ήταν εύκολη.

Δουλέψαμε σκληρά, γρήγορα και αποτελεσματικά για να φτάσουμε στο σημερινό αποτέλεσμα.

Δεν σας κρύβω, ότι οι εταίροι μας είχαν επιφυλάξεις λόγω της γραφειοκρατίας της διοίκησης, καθώς τότε υλοποιούσαν αντίστοιχα προγράμματα, μόνο με ΜΚΟ.

Γι’ αυτό δοκιμαστήκαμε με μια συμφωνία ενός πιλοτικού προγράμματος διάρκειας 2 μηνών , τα τέλη του 2016.

Η επιτυχία ήταν όμως ολοκληρωτική.

Έτσι, το πρόγραμμα συνεχίστηκε το 2017 και το 2018.

Συνολικά από τον Νοέμβριο του 2016, περισσότεροι από 950 πρόσφυγες, υποψήφιοι για μετεγκατάσταση σε άλλη χώρα της ΕΕ και αιτούντες άσυλο, βρήκαν στη πόλη μας ξανά την ασφάλεια και τον οικογενειακό ρυθμό που τους στέρησε ο πόλεμος, με συνθήκες διαβίωσης ίδιες με τις δικές μας, σε ενοικιαζόμενα διαμερίσματα διάσπαρτα μέσα στον αστικό ιστό.

Σήμερα στη Λιβαδειά διαμένουν 423 πρόσφυγες (ανάμεσά τους 265 παιδιά), που είναι αρμονικά ενσωματωμένοι στην καθημερινή ζωή της πόλης. Κυκλοφορούν, ψωνίζουν, συμμετέχουν στις πολιτιστικές και αθλητικές μας εκδηλώσεις και πολλοί έχουν αναπτύξει κοινωνικές σχέσεις με γείτονες δημότες.

Το 70% των παιδιών εντάχθηκαν στα σχολεία του Δήμου σε όλες τις εκπαιδευτικές βαθμίδες (νηπιαγωγεία, δημοτικά, γυμνάσιο, λύκειο) σημειώνοντας πανελλαδική πρωτιά και οι ενήλικες, με την στήριξη εθελοντών καθηγητών, μαθαίνουν Ελληνικά και Αγγλικά.

Παράλληλα, διοργανώνουμε δράσεις αθλητισμού, πολιτισμού και εθελοντισμού με την ενεργή συμμετοχή των προσφύγων και σε συνεργασία με τοπικούς συλλόγους και φορείς.

Κυρίες και κύριοι

Η πόλη μας έχει διακριθεί για την φιλοξενία της και τον σεβασμό της στην διαφορετικότητα και έγινε παράδειγμα πανελλαδικά, αλλά και ευρωπαϊκά με το πρόγραμμα φιλοξενίας των προσφύγων.

Η υλοποίηση του προγράμματος ήταν για εμάς μια πρόκληση: να καταφέρει ο Δήμος να σταθεί έμπρακτα και αποτελεσματικά αλληλέγγυος στον πόνο και την οδύνη των κατατρεγμένων συνανθρώπων μας, αλλά και να γίνει η φιλοξενία των προσφύγων το κίνητρο για να γίνουμε κι εμείς πιο αποτελεσματικοί, πιο γρήγοροι και καλύτεροι, αναβαθμίζοντας, βελτιώνοντας συνεχώς, τις παρεχόμενες υπηρεσίες στους δημότες μας.

Ήταν λοιπόν ανάγκη η Δημοτική Αρχή να εκπονήσει μία πολιτική, όχι απλά να διαχειριστεί ένα πρόγραμμα ή κάποιον προϋπολογισμό.

Η πολιτική αυτή έπρεπε επίσης να λάβει υπόψη και να αντιμετωπίσει αποτελεσματικά τις αντιδράσεις από ένα μέρος της τοπικής κοινωνίας στην υποδοχή των προσφύγων.

Γνωρίζαμε ότι οι αντιδράσεις αυτές ήταν διαφοροποιημένες και στηρίζονταν σε διαφορετικά υπόβαθρα.

Το ένα ήταν το αμιγώς ρατσιστικό: αυτό είχε μικρή επιρροή και απέναντί του κρατήσαμε ανοιχτό μέτωπο, εμποδίζοντάς το να διαδοθεί και να ηγεμονεύσει στο κοινωνικό σώμα.

Το άλλο ήταν αυτό που πήγαζε από τον φόβο μπροστά στο άγνωστο, στην ανασφάλεια και στα σοβαρά κοινωνικά προβλήματα που δημιούργησε η κρίση. Απέναντι σε αυτή την κατηγορία των δημοτών, που υποδαυλιζόταν από τοξικά δημοσιεύματα και διασπορά παραπληροφόρησης στα μέσα κοινωνικής δικτύωσης, επιδιώξαμε με τη σταθερή στάση και με τη συνεχή ενημέρωση, να κερδίσουμε κατ’ αρχήν την ανοχή και την παθητική αποδοχή.

Σταδιακά, μετά την έλευση των πρώτων προσφύγων, δουλέψαμε για να μετατρέψουμε την παθητική αποδοχή σε ενεργητική αλληλεγγύη, για την κοινωνική ένταξη των προσφύγων.

Κυρίες και κύριοι

Μεγάλες ήταν επίσης και οι ωφέλειες για τους δημότες μας.

Καλλιεργήθηκαν οι ανθρωπιστικές αξίες της αλληλεγγύης και της αλληλοβοήθειας. Διευρύναμε τους πολιτισμικούς μας ορίζοντες αποδεχόμενοι την διαφορετικότητα.

Για τις ανάγκες του προγράμματος δημιουργήθηκαν 32 νέες θέσεις εργασίας για νέους άνεργους επιστήμονες, δημότες μας. Ενισχύθηκαν οι δομές εκπαίδευσης με προσωπικό και οι δομές υγείας της Λιβαδειάς (Γ.Ν. Λιβαδειάς, ΠΕΔΥ) που μας στηρίζουν με υπερβάλλοντα ζήλο και ανθρωπισμό για να καλύψουν ισότιμα τις ανάγκες στην εκπαίδευση και στην ιατροφαρμακευτική περίθαλψη των προσφύγων αλλά και των δημοτών μας.

Επίσης, τονώθηκε η τοπική αγορά με την ενοικίαση κενών διαμερισμάτων, την κατανάλωση ειδών ένδυσης-διατροφής, την αύξηση της χρήσης των μέσων μεταφοράς, κ.ά.

Σε όλη αυτήν την προσπάθεια και το θετικό αποτέλεσμα, συνέβαλε καθοριστικά η κοινωνία των πολιτών ιδιαίτερα το Δίκτυο Αλληλεγγύης για τους πρόσφυγες και η εκπαιδευτική κοινότητα, που ήταν σημαντικοί αρωγοί στην υποδοχή, στη διαμονή και στην ένταξη των προσφύγων στην πόλη, καλύπτοντας πρόσθετες ανάγκες τους.

Κυρίες και Κύριοι,

Το πρόγραμμα δημιουργεί συνεχώς νέα δεδομένα.

Πλέον, ο εθνικός σχεδιασμός επικεντρώνεται στην εφαρμογή πολιτικών ένταξης και ενσωμάτωσης των αιτούντων άσυλο στην χώρα μας.

Το πρώτο βήμα της έκδοσης των νομιμοποιητικών εγγράφων (ΑΜΚΑ, ΑΦΜ, κάρτας ανεργίας) έχει ήδη γίνει.

Παράλληλα ο Δήμος Λεβαδέων υπέγραψε προγραμματική σύμβαση με το Υπουργείο Μεταναστευτικής Πολιτικής και τον Διεθνή Οργανισμό Μετανάστευσης (ΔΟΜ) για το πιλοτικό – ερευνητικό πρόγραμμα “HELIOS”.

Ως πιλοτικό πρόγραμμα, με ερευνητική διάσταση εξετάζει ένα πληθυσμό-δείγμα, δηλαδή μια ομάδα προσφύγων (20 οικογένειες, περίπου 80 άτομα) με άμεσους στόχους:

• **Εκπαιδευτικούς** (πιστοποίηση γλωσσομάθειας)

•**Επαγγελματικούς** (καταγραφή δεξιοτήτων και εύρεση εργασίας)

• **Κοινωνικούς/Διαπολιτισμικούς** (διεύρυνση κοινωνικών σχέσεων μεταξύ ομάδων)

Μακροπρόθεσμος στόχος του προγράμματος HELIOS είναι να αποτελέσει πρότυπο αποκεντρωμένου μοντέλου ένταξης Πολιτών Τρίτων Χωρών, και να εφαρμοστεί στο σύνολο της χώρας.

Κυρίες και Κύριοι,

Ο Δήμος Λεβαδέων συμμετέχει στο Δίκτυο πόλεων που έχει δημιουργηθεί από δήμους που υλοποιούν αντίστοιχα προγράμματα με στόχο την ανταλλαγή εμπειρίας, αλλά και την από κοινού διεκδίκηση ευρωπαϊκών πόρων μέσω του Ταμείου Ασύλου Μετανάστευσης και Ένταξης. AMIF ( Asylum, Migration and Integration Fund)

Το παράδειγμα της Λιβαδειάς κατάφερε να επηρεάσει περισσότερους από 11 Δήμους της χώρας (Λαρισαίων, Τρικκαίων, Καρδίτσας, Τρίπολης, Δήμους της Αττικής και της Κρήτης) και να αναλάβουν δράση.

Πιστεύουμε ότι η τοπική αυτοδιοίκηση μπορεί και πρέπει να αναλάβει την διαχείριση του προσφυγικού.

Αγαπητέ συνάδελφε,

Η σημερινή σας παρουσία μας τιμά ιδιαίτερα καθώς γνωρίζουμε ότι η πόλη σας, η Altena, έχει διακριθεί και βραβευτεί στη χώρα σας για την ενσωμάτωση των προσφύγων. Επίσης, πιστεύουμε ότι αποτελεί ευκαιρία για εμάς να ανταλλάξουμε σκέψεις και εμπειρίες και να διεκδικήσουμε από κοινού ευρωπαϊκές χρηματοδοτήσεις.

Σας ευχαριστώ πολύ !

Καλώς ορίσατε στην πόλη μας! Will kommen